32005R1356
L 214/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1356/2005 AL COMISIEI
din 18 august 2005
de modificare a anexei I la Regulamentul (CEE) nr. 2377/90 al Consiliului de instituire a unei proceduri comunitare privind stabilirea limitelor maxime ale reziduurilor de medicamente de uz veterinar din furajele de origine animală pentru următoarele substanțe: acid oxolinic și morantel
(Text cu relevanță pentru SEE)
COMISIA COMUNITĂȚILOR EUROPENE,
având în vedere tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de instituire a unei proceduri comunitare privind stabilirea limitelor maxime ale reziduurilor de medicamente de uz veterinar din furajele de origine animală (1), în special articolul 2,
având în vedere avizul Agenției Europene a Medicamentelor emis de Comitetul pentru medicamentele de uz veterinar,
întrucât:
(1)
Toate substanțele active din punct de vedere farmacologic utilizate în cadrul Comunității în medicamentele de uz veterinar destinate să fie administrate animalelor de la care se obțin produse alimentare ar trebui să fie evaluate în conformitate cu Regulamentul (CEE) nr. 2377/90.
(2)
Acidul oxolinic a fost inclus în anexa I la Regulamentul (CEE) nr. 2377/90 pentru mușchiul, pielea și grăsimea puilor și a porcinelor, pentru ficat și rinichi în proporție naturală la pești, cu excepția animalelor de la care se obțin ouă pentru consumul uman. Domeniul de aplicare ar trebui să fie extins la toate speciile de la care se obțin produse alimentare, cu excepția animalelor de la care se obțin lapte sau ouă pentru consumul uman; pentru pești, acest domeniu nu acoperă decât „mușchiul și pielea în proporție naturală” iar pentru porcine și păsările de curte, limita maximă de reziduuri din grăsime se referă la „pielea și grăsimea acestora în proporție naturală”.
(3)
Morantelul a fost inclus în anexa I la Regulamentul (CEE) nr. 2377/90 pentru mușchiul, grăsimea, ficatul, rinichii și laptele bovinelor și ovinelor. Această rubrică ar trebui să fie extinsă la toate animalele ierbivore.
(4)
Prin urmare, Regulamentul (CEE) nr. 2377/90 ar trebui modificat in consecință.
(5)
Ar trebui să se prevadă o perioadă suficientă înainte de intrarea în vigoare a prezentului regulament, astfel încât statele membre să poată adapta, din perspectiva dispozițiilor prezentului regulament, autorizațiile privind introducerea pe piață, eliberate în temeiul Directivei 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz veterinar (2).
(6)
Măsurile prevăzute de prezentul regulament sunt conforme cu avizul Comitetului permanent pentru medicamentele de uz veterinar,
ADOPTĂ PREZENTUL REGULAMENT:
Articolul 1
Anexa I la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament se aplică începând cu 18 octombrie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 august 2005.